కుంగిన యూనియన్‌ బ్యాంక్‌ లాభం
-  మొండి బాకీలకు అధిక కేటాయింపులే కారణం
              ముంబయి: ప్రభుత్వ రంగ బ్యాంకింగ్‌ సంస్థ యూనియన్‌ బ్యాంక్‌ జూన్‌తో ముగిసిన త్రైమాసికానికి నిరాశాజనకమైన ఆర్థిక ఫలితాలను ప్రకటించింది. ఏప్రిల్‌-జూన్‌ మధ్య కాలంలో బ్యాంక్‌ నికర లాభం 68% మేర కుంగి రూ.166.32 కోట్లుగా నమోదు అయింది. అంతకు ముందు ఏడాది ఇదే త్రైమాసిక కాలంలో బ్యాంక్‌ రూ.518.78 కోట్ల నికర లాభాన్ని ఆర్జించింది. జనవరి-మార్చి త్రైమాసికంతో పోలిస్తే జూన్‌ త్రైమాసికం లాభం 72.2 శాతం మేర పెరిగనట్లయింది. ఇదే త్రైమాసికంలో ప్రపంచ వ్యాప్తంగా బ్యాంక్‌ వ్యాపారం 4.2 శాతం మేర పెరిగి రూ.5,82,817 కోట్లు నుంచి రూ.6,07,280 కోట్లుగా నమోదు అయింది. మొండి బాకీల బెడదను సమర్థంగా తట్టుకొనేందుకు వీలుగా బ్యాంకు అధిక మొత్తంలో దాదాపు రూ.1,347 కోట్ల మేర ప్రొవిజన్‌ ఏర్పాటు చేయడంతో బ్యాంకు లాభాలు తగ్గాయి. గత ఏడాది ఇదే కాలంలో కేటాయింపులు రూ.479 కోట్లుగా నిలిచాయి. జూన్‌ ముగింపు నాటికి బ్యాంకుల నిరక నిరర్థక ఆస్తుల నిష్పత్తి ఏడాది ప్రాతిపదికన చూస్తే 3.80 శాతం నుంచి 6.16 శాతానికి పెరిగింది. ఏప్రిల్‌- జూన్‌ కాలంలో దేశీయ నెట్‌ ఇంట్రెస్ట్‌ మార్జిన్‌ 2.36 శాతంగా నిలిచిందని బ్యాంక్‌ తెలిపింది. అంతకు ముందు ఏడాది ఇదే కాలంలో ఈ మార్జిన్‌ 2.46 శాతంగా ఉంది. ఇదే కాలంలో బ్యాంక్‌ నికర వడ్డీ ఆదాయం రూ.2,103 కోట్లుగా నమోదు ఆయింది. ప్రధాన మంత్రి జన్‌ ధన్‌ యోజన కింద బ్యాంక్‌ 58 లక్షల ఖాతాలను తెరవగా వీటి నగదు నిల్వల మొత్తం రూ.892 కోట్లుగా నిలిచినట్లు బ్యాంక్‌ వెల్లడించింది. ఈ ఆర్థిక సంవత్సరంలో బ్యాంకునకు రూ.721 కోట్ల మూలధనాన్ని సమకూర్చనున్నట్లుగా కేంద్రం ఇప్పటికే వెల్లడించిన సంగతి తెలిసిందే.
మీ స్నేహితులకు రికమెండ్ చెయ్యండి